google/wiki40b huggingface dataset:
Hingoli (distrikt)

Demografi

Ved folketellingen i 2011 var det 1 178 973 innbyggere i distriktet, mot 987 160 i 2001. Den urbane befolkningen utgjør 15,17 % av befolkningen.
Barn i alderen 0 til 6 år utgjorde 13,66 % i 2011 mot 16,93 % i 2001. Antallet jenter i den alderen per tusen gutter er 868 i 2011 mot 927 i 2001.
Laoleptura

Utseende

En middelsstor, slank, matt svart trebukk, hos hunnen er undersiden av bakkroppen gulbrun og dekkvingene har to gule siksak-tverrbånd. Antennene er tynne, omtrent to tredjedeler så lange som kroppen. Pronotum er klokkeformet med en smal, innsnørt "hals" og litt utstående bakhjørner, dekkvingene er kraftig avsmalnende bakover og dekker ikke de bakerste bakkroppsleddene. Bakkroppen er påfallende lang og tynn, særlig hos hannen. Beina er ganske lange, lårene noe klubbeformet fortykkede.

Levevis

Larvene utvikler seg trolig i død ved, men det synes ikke finnes noe sikker informasjon om dette. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er kjent fra Vest-Malaysia, det sørlige Kina (Shaanxi), Vietnam, Taiwan, Borneo og Filippinene.
Dorpats hovrätt

Dorpats hovrätt var en svensk hovrätt i Dorpat (idag Tartu i Estland) i det daværende området Svensk Livland.
Hovrätten i Dorpat ble opprettet i 1629 av kong Gustav II Adolf som én av tre nye domstoler som kom til i forbindelse med reformarbeidet innen rettsvesenet, sammen med Svea hovrätt i Sverige og Åbo hovrätt i Finland som hadde blitt opprettet i henholdsvis 1614 og 1623.
Maekistocera

Utseende

Middelsstore, svært spinkle, mer eller mindre brunlige stankelbein. Hannens antenner er svært lange og trådformede. Beina er svært tynne, bakkroppen påfallende kort. Vingene er glassklare med mørke årer.

Utbredelse

Slekten er utbredt i Afrika, Sørøst-Asia og Amerika.
Beautiful Girls

Sammendrag

Willie Conway drar hjem for gjenforeningsfesten med klassen sin, men innser at han står ved et veiskille. Han er blant annet usikker på om han skal gifte seg med kjæresten sin eller ikke. De gamle klassekameratene står på samme sted, og sammen lærer de hva de egentlig vil.
Small Arms Survey

Small Arms Survey er et prosjekt om håndvåpen ved Institut de hautes études internationales et du développement (IHEID) i Genève i Sveits. Prosjektet har som mål å frambringe og utbre informasjon om håndvåpen og bruk av slike i våpenkriminalitet, volds- og konfliktsituasjoner. Det overvåker bruk og utbredelse av små og lette våpen, inkludert handel og eksport. Small Arms Survey utarbeider statistikk og databaser og utgir ulike publikasjoner. Publikasjonen Small Arms Survey ble første gang utgitt i 2007 og har kommet årlig siden.
Prosjektet ble etablert i 1999 etter initiativ fra myndighetene i Sveits. Det er støttet økonomisk av det sveitsiske utenriksdepartementet, og har mottatt støtte fra myndighetene i Australia, Belgia, Canada, Danmark, Finland, Frankrike, Nederland, New Zealand, Norge, Spania, Storbritannia, Sverige, Tyskland og USA. Prosjektet er også støttet av ulike organisasjoner og programmer i FN-systemet.
Shanting

Shanting (kinesisk: 山亭区; pinyin: Shāntíng Qū) er et bydistrikt i Zaozhuang sør i provinsen Shandong i Folkerepublikken Kina.
Det har et areal på 1 017,8 km² og teller 465 700 innbyggere (2003).
Lal Pir oljekraftverk

Lal Pir oljekraftverk er et oljekraftverk i Pakistan. Det har en installert produksjonskapasitet på 326 MW. Anlegget ble påbegynt omkring 1989, og stod ferdig i andre halvdel av 1990-tallet. Brenselkilden er olje. Operatørselskapet er AES Power Corp, som selger kraften under 30-års-avtaler med det statlige duopol-selskapet WAPDA.
Auskultant

Auskultant (fra latin auscullare, lytte) var tidligere en tjenestemann som var innskrevet i et embedsverk og for sin utdannelses skyld fikk være med på verkets forhandlinger, men som ikke oppebar noen lønn eller hadde rett til å delta i beslutningene.
Det var (i Sverige) ofte brukt om en lærerstudent som for sin praktiske utdannelse satt med på andres leksjoner, psykologkandidater samt som bitredende hos landmålere. I det svenske språk var ordet brukt innen rettsvesenet fra 1637 og allment fra 1864.
I Danmark var en auskultant gjerne en person som etter særlig autorisasjon bisitter retten sammen med dommeren, ikke for å delta i sakens behandling eller pådømmelse, men derimot for å utdanne seg selv til dommervirksomheten. I eldre tid var auskultanter ikke ualminnelig forekommende i de kollegiale retter.
I andre land ble betegnelsen auskultant til tider brukt på samme måte, men kunne også være tittel for visse under retten ansatte assisterende embedsmenn.
Quai d'Orsay (sigar)

Quai d'Orsay er et sigarmerke som blir produsert på Cuba for Habanos SA.
Merket Quai d'Orsay ble skapt i 1973 for det franske statlige tobakkmonopolet SEITA og ble blandet med tanke på fransk smak, og er således en mildt merke. Det er få konkurrerende fortellinger til hva markiens navn viser til: en er at det refererer ganske enkelt til den berømte gaten i Paris, en annen at det viser til Frankrikes utenriksdepartement som er lokalisert i gaten, og en tredje at det viser til SEITAs hovedkvarter som også ligger i samme avenue.
Elskede kjøtere

Handling

Filmen handler om mennesker med forskjellige tilknytninger til hunder. I Mexico by møter vi Octavio (Gael García Bernal). Han forelsker seg i sin narkomane brors kjæreste Susana mens broren raner apoteker og banker. For å skaffe de pengene de trenger for å rømme sammen lar han hunden sin Cofi delta i hundekamper. Det er kamper med høy innsats. Men det er ikke alle som liker at hans hund vinner og det får dramatiske følger både for han og hans hund.
Samtidig flytter Daniel fra sin kone og barn for å flytte sammen med Valeria, en vakker og ung fotomodell. Men skjebnen innhenter de lykkelige. I en tragisk ulykke skjendes Valeira så hele hennes karriere står på spill.
Vevd inn i hendelsene møter vi en eldre mann med en broket fortid og utkomme som leiemorder. I et dramatisk høydepunkt møter vi alle på en gang.

Tolkning

Slik spinner regissøren tre historier inn i hverandre. Elskede kjøtere er full av doble bunner, full av symbolikk – og den er slett ingen hyllest til menn. Filmen viser oss hvordan tilfeldigheter styrer våre skjebner, og at det kanskje tross alt er noe i at hunden er menneskets beste venn, men at det er vi mennesker som oppfører oss som kjøtere som glefser og biter når vi er truet, og som vil hverandre vondt når vi ikke får det som vi vil.
Chuquisaca

Chuquisaca er et departement i Bolivia og grenser til nabodepartementene Cochabamba, Tarija, Potosí samt Santa Cruz. Departementshovedstaden er Sucre, som også er den offisielle hovedstaden i Bolivia.
Chuquisaca har et areal på 51 524 km² og en befolkning på 581 347 (2012).
Holmenkollsøndagen

Holmenkollsøndagen er siste arrangementsdag i Holmenkollrennene og har vært arrangert nesten hvert år siden 1892, med unntak for krigsårene 1941–1945 og årene 1898, 1954,1994 og 2009. Avslutningsøvelsen er spesielt hopprenn i Holmenkollbakken og regnes for å være en stor folkefest. Det er tradisjon at kongen og Hans Majestet Kongens Garde deltar. Rennet i 1946 samlet store folkemengder, for første gang over 100 000.

Fra kombinert til spesialrenn i hopp

I årene 1892–1932 besto konkurransen av 18. kilometer langrenn, gjennomført på lørdagen, og deretter hopprenn på søndag. Fra 1933 ble det innført spesialrenn hopp og dette regnes i dag som selve hovedrennet selv om kombinert fortsatt er en øvelse på programmet.
Bowls under Stillehavslekene 2003

Bowls under Stillehavslekene  2003. Bowls var en av flere sporter som var med i de tolvte stillehavslekene som ble arrangert i Suva på Fiji i perioden 28. juni til 12. juli 2003. Det var åtte øvelser og Fiji ble beste nasjon med seks gullmedaljer foran Samoa og Fiji med en hver.
Galerius' toleranseedikt

Galerius’ toleranseedikt, som ble utstedt 30. april 311 i Serdica, regnes tradisjonelt som avslutningen på forfølgelsen av de kristne i Romerriket. Teksten gjengis i apologeten Lactantius verk De Mortibus Persecutorum (Om forfølgernes død).

Beskrivelse

Tidligere hadde keiser Galerius understreket viktigheten av at forfølgelsen av de kristne fortsatte. Han hadde tidligere, sammen med sin underkeiser Maximinus Daia, fortsatt med den forfølgelse av de kristne som keiser Diokletian hadde innledet i 303.
Denne politikk ble fulgt helt frem til at toleranseediktet ble offentliggjort i Nikomedia. Ediktet ble gitt i alle de fire da regjerende keiseres navn.
Keiseren lå da på sitt dødsleie, sannsynligvis led han av mavekreft, da ediktet ble offentliggjort, og kristne brukte senere ønsket om soning for sine forbrytelser mot de kristne som forklaring på dette kursskifte.
Moderne historikere finner i stedet at bakgrunnen like så godt skal finnes i politiske overveielser, da andelen av kristne nå var blitt så stor at fortsatt forfølgelse ville bli til fare for rikets sikkerhet og i verste fall føre til imperiets sammenbrudd.
Ediktet inneholder ingen lovprisning av den kristne religion, men bare en beklagelse over at det ikke lyktes å utrydde denne skadelige overtro, noe som motbeviser at Galerius selv ble omvendt til kristendommen. Galerius døde fem dager etter utstedelse av ediktet.
Kristendommen hadde nå status som religio licita (tillatt religion), og for første gang i historien hadde de kristne oppnått romersk statsanerkjennelse. Det var nå tillatt å dyrke denne religion på linje med alle de øvrige religioner i Romerriket, innenfor rammene av den almene lovgivning og uten å forstyrre den offentlige orden. Med dette er de kristne på sett og vis rettslig anerkjent for første gang. Ved betegnelsen religio licita er de, likesom jødene, befridd fra ofringene til keiseren og de romerske statsguder; å nekte dette tidligere ville ha utelukket dem fra å bekle offentlige embeder.
Med anerkjennelsen ble det imidlertid forventet at de kristne fremover skulle be for rikets og keiserens vel og på den måte inngå i statskulten.
I 313 utstedte Konstantin den Store enda et toleranseedikt i Milano, hvor det ble erklært at Romerriket fremover ville forholde seg nøytralt i forhold til utøvelsen af religion, noe som betød at alle former for forfølgelse på bakgrunn av religion nå ble innstilt.
Hotel Bristol (Berlin)

Hotel Bristol var et hotell ved Unter den Linden i Berlin i Tyskland. Det var tegnet av arkitekten Gustav Georg Carl Gause og åpnet i 1891. Den 15. februar 1944 ble det ødelagt under et bombeangrep på Berlin.
Etter annen verdenskrig bygde Sovjetunionen på denne tomten sin ambassade i Berlin.
Blokkskulptur

Blokkstatue er en form for minnestatue innenfor oldtidens egyptiske kunst som først dukket opp i epoken mellomriket (2050 f.Kr. og 1650 f.Kr.). Begrepet «blokkstatue» er benyttet av egyptologer for å beskrive en statuetype i oldtidens Egypt som er karakterisert av en særskilt positur hvor en person er representert sittende på huk med knærne trukket opp foran brystet og med armene krysset over disse. Framstilling av blokkstatuer vokste i popularitet og ble utbredt i det nye riket og i tredje mellomepoke, og ved senepoken var denne formen for statuer de mest vanlige. De fortsatte å være populært helt fram til ptolemeiske tidsalder bortimot 2000 år etter at de først dukket opp. Disse statuene ble benyttet i templer vanligvis som gravmonumenter av ikke-kongelige, men fortsatt betydningsfulle individer. I henhold til samtidskilder fra det nye rike hadde denne særskilte posituren til hensikt å minne om en vokter som satt ved tempelets port.
Blokkstatuene besto av en mann sittende på huk med knærne trukket opp mot brystet og armene foldet om toppen av knærne. Ofte bar disse mennene en vid kappe som reduserte figurens omfang til enkel, geometrisk blokklignende form. Det meste av detaljene var reservert for hodet til den som ble avbildet. I en del tilfeller ble modelleringen av lemmene forenklet av skulptøren nesten til det abstrakte. Det var to grunnleggende former for blokkstatuer; en som hadde føttene fullstendig dekket av kappen, og en annen hvor føttene ikke var dekket. Hvis knærne var tildekket, kunne området foran dekkes av inskripsjoner om ofringer og påkallelser.
Urgulania

Urgulania (levde 24 e.Kr.) var en prominent kvinne i regjeringstiden til Augustus og Tiberius, og en nær venninne av keiserinne Livia. Hun var mor til Marcus Plautius Silvanus, som var konsul 2. f.Kr., og som hadde utmerket seg sammen med Tiberius på Balkan. Hun var farmor til Plautia Urgulanilla, den første konen til keiser Claudius, og bestemor til Plautius Silvanus, som var mistenkt i en mordsak.
På grunn av sine nære relasjoner med Livia, forteller Tacitus at hun hevet seg selv over loven. Han omtaler en episode med Lucius Piso, som saksøkte Urgulania i domstolene. Hun nektet å møte opp, og reiste i stedet til palasset hvor hun fikk Livia til å utstede en erklæring mot Pisos handlinger. Livia sendte bud på Tiberius og hans vakter for å bli hos dem , noe som tvang Piso til å gå til dem i stedet for til domstolen. Livia betalte en sum for å legge saken død, og den ble henlagt. Tacitus nevner også en episode i en rettssal hvor hun var innkalt som vitne. Urgulania krevde at domstolens praetor tok i mot hennes forklaring i hennes eget hjem. Selv ikke vestalinnene hadde dette privilegiet, men var tvunget til å møte i Forum Romanum og i domstolene.
I år 24 falt Urgulanias stjerne som følge av to familieskandaler. Apronia, konen til hennes barnebarn Plautius Silvanus, ble funnet død i deres hjem, åpenbart dyttet ned fra en stor høyde. Tiberius satte i gang en etterforskning av åstedet. Silvanus var innblandet og hevdet at hans ex-kone hadde satt en forbannelse over ham. Før rettssaken begynte, sendte Urgulania ham en dolk, muligens etter påvirkning av Livia. Han brukte den på seg slev, og berget seg selv og henne fra skandalen om å tiltales for mord.
En praetor ble sendt hjem til Urgulania for å avhøre henne. På grunn av hennes mulige rolle under et mord, skilte Claudius seg fra hennes barnebarn Plautia Urgulanilla. Urgulanilla ble også anklaget for utroskap, og fikk en uekte datter like etter skilsmissen.
Urgulania er ikke omtalt i skriftlige kilder etter disse episodene.
Mygalomorphae

Utseende

Mygalomorfe edderkopper er middelsstore til svært store edderkopper, de fleste er brunlige til svarte på farge. Kroppen er ofte sterkt hårete. Chelicerene er store og vendt slik at klørne vender bakover, ikke innover som hos Araneomorphae. Så mygalomorfene angriper ved å hugge, ikke ved å bite slik som Araneomorphae. De åtte øynene sitter ganske samlet midt oppe på forkroppen. Kjønnsorganene hos denne gruppen er forholdsvis enkle. Hos de fleste familiene er ett par av spinnvorter forlengede og stikker ut bak som et par "haler".

Levevis

Disse edderkoppene spinner ikke fangstnett. Noen er jagende edderkopper men de fleste sitter i ro i en silkekledt gang, ofte dekket av et lokk av silke og svært godt kamuflert. Fra denne gangen går det ut snubletråder av silke som varsler edderkoppen om at et passende bytte nærmer seg åpningen. Edderkoppen spretter da ut fra åpningen og griper byttet. Den beveger seg oppsiktsvekkende raskt tatt i betraktning at disse dyrene ellers virker ganske trege.

Giftige arter

Som de aller fleste edderkopper har de giftkjertler som munner ut i chelicerenes klør. Men, i motsetning til hva mange tror, er bittet til de fleste av de store artene ganske harmløst. Gruppen omfatter imidlertid også noen meget giftige arter, best kjent er Atrax robustus som lever i et område rundt Sydney i Australia. Denne er en av få edderkopper der det er stor fare for at et bitt kan ta livet av et voksent menneske. Dette har imidlertid ikke skjedd på en god del år fordi sykehusene i det relativt begrensede området der arten finnes har stående beredskap med behandling og motgift for personer som blir bitt. En del arter har neslehår som lett brekker av (edderkoppen kan også selv aktivt brekke dem) og kan skape alvorlige helseproblemer, mer enn edderkoppens bitt.

Populære kjæledyr

Noen mygalomorfe edderkopper blir svært store, og kan også leve lenge, i visse tilfeller opptil 30-40 år. Dette har gjort dem til populære terrariedyr. Siden dette er tropiske dyr krever de fleste jevnt høy temperatur, men ellers er de ikke særlig kravstore. En ulempe er at disse artene for det meste er nattaktive og sitter mest i ro om dagen. Noen arter , blant annet de fargerike Brachypelma-artene, antas å være truet fordi for mange blir fanget inn for å selges som kjæledyr.
Ham (hudlag)

Ei ham er et hudlag som skiftes som mer eller mindre en hel bit hos mange dyr når huden er slitte eller når dyret skal vokse. Å skifte hudlag på denne måten kalles for et hamskifte. Begrepet ham brukes i noen grad også om hele skinn fra organismer som ikke skifter hud, slik som en ulveham eller bjørneham. Slike hammer har vært tillagt magisk kraft i folketrua.
Hamen fra hamskiftende dyr vil ligge igjen som hele stykker, slik at det ofte vil være mulig å si hvilke dyr hammen kommer fra, slik som en slangeham eller hammen etter en øyestikkerlarve. Hos dyr der ytterhuden utgjør et virkelig hudskjelett, slik som hos leddyr, vil hamskifte bli mer et skallskifte. De hamskiftende dyrene er skjellkrypdyrene, amfibiene og en stor gruppe virvelløse dyr som omfattes som gruppen Ecdysozoa, blant annet leddyrene og rundormene.
Pyrzyce

Pyrzyce (tysk: Pyritz) er en by i det vestlige Polen, i det vestpommerske voivodskap. Pyrzyce ligger mellom Stargard Szczeciński og Schwedt. Befolkningen var på 12.688 innbyggere i 2006, og arealet er på 39 km².
Nordfjord Kjøtt

Nordfjord Kjøtt AS er en kjøttforedlingsbedrift i Loen i Stryn kommune i Sogn og Fjordane. Virksomheten ble startet som Nordfjord Kjøttindustri A/S av meieristen og gründeren Leif Roksvåg (1921–2013) i Olden i 1961, men flyttet til nye slakterilokaler i Loen i 1978. Bedriften selger produktene sammen med forretningspartneren REMA 1000 Norge i REMA-butikker over hele landet.
Eidolus

Utbredelse

Slekten er utbredt i Sør-Amerika (Brasil).
MT «Golar Petrosea» (1976)

MT «Golar Petrosea» er et tankskip bygd ved Rosenberg Mekaniske Verksted i Stavanger. Skipet ble levert til rederiet Ocean Oil Chemicals Inc., Monrovia, Liberia, den 6. april 1976. Skipet er på 19 119 bruttotonn.
Bulgarere

Bulgarere er en sørslavisk etnisk gruppe som vanligvis holder til i Bulgaria og nærliggende regioner. Utvandring har ført til immigrantsamfunn i en rekke andre land.
Sverre Enevolds plass (Oslo)

Sverre Enevolds plass på Grefsenplatået rett under Grefsenåsen i bydel Nordre Aker har sitt navn etter mekaniker og motstandsmann Sverre Enevold (1894–1945). Enevold, som bodde i Kjelsåsveien, ble arrestert av tyskerne 13. februar 1945 og slått ihjel under forhør samme natt. Bystyret vedtok at plassen skulle oppkalles etter ham  2. februar 1951. 
Parken og plassen er flittig benyttet av barn som leker, og ungdom og voksne som driver med diverse ballspill. Vedlikeholdet av plassen og parken er lavt prioritert og delvis overlatt til nabolaget. Den store åpne plassen er omkranset av Jupiterveien.
Dectes

Utseende

Middelsstore, avlange, ensfarget lysgrå til brunsvarte trebukker. Antennene er litt lengre enn kroppen, pronotum sylindrisk, dekkvingene parallellsidige.

Levevis

Larvene lever i død ved.

Utbredelse

Slekten er utbredt i USA og det nordlige og sentrale Mexico.
Skippergata (Tromsø)

Skippergata er en gate i Tromsø som er østlig parallellgate til Storgata. Den er en nordlig forlengelse av Havnegata. Gata ble anlagt langs strandlinja i tiårene rundt 1830. 
Blant organisasjoner som har kontorer i Skippergata er Mattilsynet, LO, AOF Nord, Mydland vilt og delikatesse AS, PricewaterhouseCoopers AS, Konfliktrådet i Troms, Norsk Folkehjelp, Senterpartiet avd Troms
Palisades kjernekraftverk

Palisades kjernekraftverk er et kjernekraftverk som produserer elektrisk kraft ved bredden av Michigansjøen, i Covert Township i Van Buren County, i det sørvestlige hjørnet av delstaten Michigan i USA. Anlegget ligger mellom Chicago og Detroit, 8 km sør for byen South Haven. Kjernekraftverkets nåværende reaktor ble godkjent for igangsetting i 1971. Installert maksimal effekt i 2009 er brutto 842 MW, netto effekt 725 MW mens årsproduksjonen i 2007 var på om lag 5,83 TWh elektrisk kraft. 
Anlegget eies av Entergy Nuclear. Det har en reaktor som er i operativ drift. Etter dagens konsesjoner skal reaktorens produksjon opphøre i 2031.
Norgesmesterskapet i orientering 1945

Norgesmesterskapet i orientering 1945 ble arrangert i Hakadal 30. september. Kun menn deltok.
Garving

Garving er en metode for å gjøre rå dyrehuder og skinn myke og beskytte dem mot forråtnelse slik at en kan lage lær og holdbare, slitesterke skinnvarer. Ved garving blir hudene behandlet med garvestoffer fra bark, med mineralstoffer eller med fett, eksempevis tran. Garvehåndverket omfatter også forbehandling og etterbehandling av skinnene, det vil si bearbeiding utenom den egentlige kjemiske garveprosessen som konserverer hudene. 
Før skinnene garves, reingjøres de og avhåres. Avhåringen kan skje gjennom en surning eller ved kalking. Siste del av garveprosessen er mykgjøringen.
Håndverkeren som utfører garving, kalles en garver, mens et verksted eller en fabrikk for garving kalles garveri.
Leucothyreus

Utseende

Middelsstore (5-10 millimeter), avlangt-ovale, blanke biller. Disse artene er oftest rødbrune til svarte uten metallglans.

Levevis

Larvene lever i jorda av røtter, mens de voksne insektene kan finnes gnagende på blader. Noen arter kan gjøre en del skade ved at larvene gnager på røtter, blant annet på soyabønner. Disse billene flyr godt og er mest aktive om natten.

Utbredelse

Slekten er utbredt i Sør- og Mellom-Amerika, fra Mexico i nord til Argentina i sør, inkludert noen av øyene i Karibia.
Flekkefjord byfogd

Flekkefjord byfogd var et byfogdembete i byen Flekkefjord. I 1842 ble Flekkefjord gitt bystatus, etter å ha hatt ladestedsrettigheter siden 1780. Den nye byen fikk formelt egen byfogd ved kongelig resolusjon 6. mai 1844, men embetet skulle skjøttes av sorenskriveren i Flekkefjord. Formannskapet søkte i 1872 departementet om en selvstendig byfogd, ettersom sorenskriveren i liten grad hadde tid til å skjøtte byens magistratsoppgaver, men fikk avslag.

Flekkefjord byfogdembete ble vedtatt nedlagt ved kongelig resolusjon 6. november 1897 som følge av lov om delvis omordning av det sivile embetsverk 21. juli 1894, nr. 5. Loven skulle senest settes i verk etter hvert som de berørte embeter ble ledige. For Lister og Mandal ble bestemmelsene gjeldende fra 20. juli 1904, etter kronprinsregentens resolusjon 16. april 1904. Byfogdembetet i Flekkefjord ble altså formelt nedlagt i 1904, og politimester-, magistrats- og rådstueskriverforretninger tillagt sorenskriverembetet.

Arkiv

Arkivet etter Flekkefjord byfogd er avlevert til Statsarkivet i Kristiansand. Arkivet har et omfang på fire hyllemeter.
Søby (Ærø)

Søby er den nordligste byen på Ærø. Byen har 656 innbyggere (2007), og tilhører Ærø kommune.

Industri

Søby er en aktiv verfts- og fiskeriby med skipsverft, handelsliv, ferjedrift og fiskerihavn. Her ligger Ærøs fiskerflåte, bestående av mindre garnbåter og ståltrålere. Ståltrålerne er kun «hjemme» en del av året.
Søby Værft bygger blant annet orlogsfartøyer til sjøforsvaret. Verftet har to reparasjonsdokker som kan ta imot fraktskip på opptil 2000 tonn, og er øyas største arbeidsplass med over 100 ansatte. En ny, større dokk er i ferd med å bli bygget.

Trafikk

Det er daglig ferjetrafikk til Mommark på Als og Faaborg på Fyn. I 1979 kjøpte et nystarta Søby-rederi palleskipet «Østbornholm», bygd i 1966. Det gjennomgikk en større ombygning på Søby Værft, ble omdøpt til «Søby-Færgen» og innsatt på Søby–Fåborg-ruta. Denne turen tar litt over én time, og passerer underveis Bjørnø og Avernakø. 1. januar 1995 overtok Det Ærøske Færgetrafikselskab drifta av ruta.